钦定古今图书集成/明伦汇编/家范典/第050卷 > 《为人后议》罗虞臣
## 钦定古今图书集成/明伦汇编/家范典/第050卷 > 《为人后议》罗虞臣

或问：“《谱》之不予人之为后者，何也？”曰：“今之为人后，以
利焉而已，抑本而诬礼者之为也，吾何予焉？”曰：“然则
如何而后可以为人后？”曰：“卜子夏。”曰：“为人后者孰后？
后，大宗也。大宗不可绝，故族人以支子后之。”晋张湛
曰：“后大宗，所以承正统也。若所继非正统之重，无相
后之义。今也所后，非大宗之主，小宗五世之嫡，而辄为之置后，无乃与先王之制异乎？宗之嫡死而无子，
然后得为置后。庶子不置后，不继祖与祢也，非所后
而后焉，是曰诬礼。舍天性之爱而父他人，孝子所不
忍也，是曰抑本。苟有田产财计，则争为之后，无则虽
犹子，于世父弃也，是曰怀利。三者皆自叛于先王之
教者也。吾何予焉？”曰：“然则庶子之无后者，不为厉乎？”
曰：“《礼》曰：‘殇与无后者，从祖祔食不斩祭也’，如之何其
为厉也？”曰：“人有抱其同宗之子而育者，则亦可以为
后乎？”曰：“可。螟蛉之体，化为蜾裸，班氏之族，乳虎纪焉。
养育之恩大矣哉！其称之为父母也，岂若今之立继
者之比欤？”曰：“然则其于本生也，其名也，如之何？”曰：“父
母之名，何可废也？昔”宋崔凯曰：“本亲有自然之恩，降
一等，亦足以明所后者为重，无缘乃绝之矣。”夫未尝
谓可以绝其亲，而遽谓可以绝其名，是惑矣。曰：“不几
于二本乎？”曰：“《礼》不有继父慈母之名乎？”曰：“其服也则
如之何？”曰：“比之为人后者，为其父母期报。”